મિડ-ડે કપની સાતમી સીઝનના ગઈ કાલના આઠમા દિવસે ચારેય મૅચોમાં મોટા ભાગે સ્ટાર બૅટ્સમેનોએ પોતાની જવાબદારી નિભાવીને પોતપોતાની ટીમને જીત અપાવી હતી. દિવસની ચાર મૅચોમાંથી ત્રણમાં કુલ પાંચ બૅટ્સમેનોએ હાફ સેન્ચુરી નોંધાવી હતી. પહેલી મૅચમાં ૨૦૧૦ની ચૅમ્પિયન ટીમ કપોળ સામે ખડાયતાએ મરણતોલ ફાઇટ-બૅક આપી હતી, પરંતુ મૅચને જીતમાં તબદિલ કરવામાં એ નિષ્ફળ રહી હતી. કચ્છી રાજગોરના ખરાબ પર્ફોર્મન્સને કારણે લો-સ્કોરની મૅચમાં ગોસ્વામીએ આસાનીથી જીત મેળવી લીધી હતી. લીગના પ્રથમ રાઉન્ડમાં કચ્છી વીસા ઓસવાળ જૈન સામેની રોમાંચક મૅચમાં છેલ્લા બે બૉલમાં બે સિક્સર વાગતાં નિરાશાજનક હાર મેળવનાર નાથળિયા ઉનેવાળ બ્રાહ્મણે ગઈ કાલે વૈંશ સુતાર સામે શાનદાર વિજય મેળવ્યો હતો, જ્યારે છેલ્લી મૅચમાં સ્ટ્રૉન્ગ ટીમ ગણાતી કચ્છી કડવા પાટીદારે ખંભાતી વીસા શ્રીમાળી જૈન સામે આસાન જીત મેળવી હતી.